Republicana Marjorie Taylor Greene a anunţat, miercuri, că săptămâna viitoare va depune o moţiune pentru destituirea preşedintelui Camerei Reprezentanţilor a Congresului SUA, Mike Johnson, pentru că a susţinut trimiterea de noi fonduri pentru Ucraina, transmite presa străină, preluată de Agerpres.
Apropiată a fostului preşedinte Donald Trump, Marjorie Taylor Greene l-a acuzat de "trădare" pe colegul său de partid Mike Johnson, potrivit sursei citate.
"Mike Johnson a aderat deplin la modelul comercial respingător al Washingtonului, care constă în a finanţa războaie eterne", a afirmat Greene, într-o conferinţă de presă.
"Aşadar săptămâna viitoare îmi voi depune moţiunea pentru a-l destitui", a spus ea.
Orice membru al Camerei Reprezentanţilor poate depune o moţiune pentru destituirea preşedintelui ei.
Totuşi, pare destul de improbabilă o destituire a lui Mike Johnson, democraţii anunţând marţi că vor vota în mod excepţional, alături de republicanii moderaţi, pentru menţinerea în funcţie a actualului preşedinte al Camerei Reprezentanţilor.